google/wiki40b huggingface dataset:
Cheminė reakcija

Cheminė reakcija – vyksmas, kurio metu suyra bei susidaro įvairios cheminės medžiagos (įvyksta cheminiai virsmai). Cheminės reakcijos metu persigrupuoja atomų elektronai, nutraukdami kai kurias esamas ir suformuodami naujas chemines jungtis. Skirstoma pagal reagentų ir produktų santykį(adicijos, mainų, pavadavimo, skilimo), energetinį balansą (endoterminės, egzoterminės), reakcijos kryptį (grįžtamosios, negrįžtamosios).
Reakcijoje dalyvaujančios medžiagos yra vadinamos reaktantais (jei reakciją katalizuoja fermentai – dar ir substratais). Reakcijos metu susidarančios medžiagos vadinamos reakcijos produktais.
Biochemijoje serija cheminių reakcijų, kurių vienos produktai yra kitos reaktantai, vadinama metaboliniu keliu (angl. metabolic pathway). Jei kurios nors reakcijos produktas yra dviejų ar daugiau galimų tolimesnių reakcijų reaktantas, tokia galimų vykti reakcijų visuma vadinama metaboliniu tinklu (angl. metabolic network).

Egzoterminė

Cheminė reakcija, kuriai vykstant išsiskiria energija. Taip būna kai reagentų vidinės ir kinetinės energijos suma yra didesnė už produktų vidinę energiją, todėl gaunamas energijos perteklius.

Endoterminė

Cheminė reakcija, kuriai vykstant sugeriama energija. Taip būna kai reagentų vidinės ir kinetinės energijos suma yra mažesnė už produktų vidinę energiją, taigi gaunamas energijos trūkumas (Entalpija teigiama).

Neutralizacijos

Mainų reakcija, vykstanti reaguojant rūgščiai (pvz., H₂SO₄) su baze (pvz., NH₃ arba NaOH), kurios metu susidaro druska ir vanduo. Tai yra pagrindinis druskų gavimo būdas. H₂SO₄ + 2NaOH = Na₂SO₄ + 2H₂O
William Byrd

Viljamas Berdas (Biordas, angl. William Byrd; apie 1540 m. − 1623 m. liepos 14 d. (liepos 4 d. pagal Julijaus kalendorių)) – XVI a. anglų renesanso kompozitorius.
Hoang Kamo krosnis

Hoang Kamo krosnis (viet. Bếp Hoàng Cầm) – krosnis su dūmų nuvedimo sistema, kuri išsklaido degimo dūmus ir taip apsaugo slėptuvę, kurioje yra tokia krosnis, nuo vizualinio aptikimo. Tokią dūmų nuvedimo sistemą 1951 m. sugalvojo Vietmino kareivis Hoang Kamas. Šio tipo virykles vietnamiečiai plačiai naudojo Cu Chi tuneliuose ir kitose slėptuvėse. Kitas šių viryklių pavadinimas buvo angl. guitar stove 'gitaros krosnis'.
Krosnies sistemos esminė dalis buvo gili dengta ertmė po žeme, iš kurios dūmai išeidavo ilgais požeminiais bambukiniais vamzdžiais.
Rašoma, kad krosnies išradėjas buvo gimęs 1916 m. ir mirė 1996 m. Kiek žinoma, jis nėra susijęs su generolu Hoang Kamu (gimusiu 1920 m.) ar poetu Hoang Kamu (gimusiu 1922 m.). Abiejų jų vardai yra pasirinkti.
Abchazijos apsaras

Abchazijos apsaras (abch. аҧсар) – piniginis nepripažintos Abchazijos respublikos vienetas. Leidžiamos tik auksinės ir sidabrinės atmintinės apsarų monetos. Monetos pagal nominalą turi būti priimamos kaip mokėjimo priemonė visoje Abchazijos teritorijoje.
Tikrovėje apsarų piniginėje apyvartoje nėra dėl didelės jų vertės. Pagal Abchazijos banko nustatytą kursą 1 apsaras lygus 10 Rusijos rublių, tačiau iš tiesų šios atmintinės monetos yra ne apyvartinės, o kolekcinės bei kaupiamosios. Viena auksinė apsarų moneta verta apie 23000 rublių, o sidabrinė su paauksavimu – apie 4500 rublių.
Sigitas Masiulionis

Biografija

1981 m. Kauno politechnikos institute baigė medienos mechaninio apdirbimo technologiją, inžinierius.
UAB „Izobara“ komunalinio ūkio direktorius.
Liberalų ir centro sąjungos Ukmergės rajono skyriaus narys, skyriaus sekretorius.
1990-1995 m. Ukmergės rajono tarybos deputatas, Ukmergės miesto Tarybos pirmininkas. 1995–1997 m., 2000–2003 m. ir nuo 2011 m. Ukmergės rajono savivaldybės tarybos narys. 
Žmona Inesa, vaikai Živilė, Karolis.
Elektrodas

Elektrodas (elektro… + gr. hodos – kelias) – elektros laidininkas, jungiantis elektros srovę prie kito laidininko, puslaidininko, izoliatoriaus ar joninio laidininko. Elektrodas gali sukurti elektrinį lauką apie save, šiuo atveju srovė neteka.

Elektrochemija

Elektrodu elektrochemijoje vadinamas laidininkas, panardintas į elektrolitą. Elektrodo paviršiuje vyksta cheminės reakcijos, kurių metu gaunama arba sunaudojama elektros energija. Priklausomai nuo elektros srovės krypties elektrodai vadinami anodu ir katodu.

Pirminis elementas

Tai galvaninis elementas, kuriame cheminė energija verčiama elektrine. Šiame elemente vienas elektrodas tirpsta, sukurdamas elektrovarą. Pirminis elementas yra nepakraunamas, todėl elektrodų pavadinimai nekintami: anodas visada neigiamas, katodas – teigiamas.

Antrinis elementas

Tai pakraunamas (antrinis) galvaninis elementas, kurio elektrodai naudojami ir pakraunant. Krovimo metu energija iš išorinio energijos šaltinio per elektrodus patenka į elementą ir ten virsta chemine energija.

Elektrolizė

Elektrolizėje elektrodais vadinama tirpinamo metalo detalė ir detalė, ant kurios nusodinamas metalas.

Vakuuminėje elektronikoje

Visos elektroninės lempos, kineskopai turi elektrodus. Pagrindiniai elektrodai: katodas – neigiamas elektrodas, kuris spinduliuoja elektronus, anodas – teigiamas elektrodas, surenkantis elektronus, valdantieji elektrodai – tinkleliai, kreipiantieji, ekraniniai.
Vakuuminiuose fotoelementuose vienas elektrodas, veikiamas šviesos, generuoja elektronus, kuriuos surenka kitas elektrodas.

Puslaidininkiniuose prietaisuose

Diodai turi du elektrodus: anodą ir katodą, tranzistoriai trys (ar daugiau): emiteris, kolektorius ir bazė ir t. t.

Kondensatoriai

Kondensatorių plokštelės, esančios prie izoliatoriaus, vadinamos elektrodais.

Suvirinimo elektrodai ir elektros lankai

Metaliniai suvirinimo strypeliai padengti apsauginių sluoksniu, vadinami elektrodais. Elektros lankas, degdamas tarp elektrodo ir virinamos detalės, išlydo metalą ir ištirpęs elektrodas užpildo virinimo siūlę.
Nachararas

Dabartis

Dabar Armėnijoje nachararais vadina ministrus, o ministerijas – nachararijomis (arm. նախարարություն, nakhararutyun).
Ukrainos futbolo varžybos 1995–1996 m.

Istorija

Penktasis Ukrainos futbolo čempionatas buvo žaidžiamas nuo 1995 m. liepos 25 iki 1996 m. birželio 17 d. 
Nugalėtojais tapo Kijevo „Dinamo“ didžiausią konkurenciją sudarė Odesos „Čornomorecʹ“, kuris liko antroje vietoje.
Sezono pirmojoje pusėje Odesos „Čornomorecʹ“ lyderiavo, bet nuo XI (11) turo kijeviečiai užėmė pirmąją vietą ir šios pozicijos nebeužleido niekam.
Supervalstybė

Supervalstybė – valstybė, užimanti dominuojančią poziciją ekonomikoje, tarptautiniuose santykiuose bei geopolitikoje, karinėje srityje. Ši sąvoka pirmą kartą buvo pavartota 1944 m., siekiant pakeisti imperijos sąvoką, mat ši kėlė nemalonių asociacijų susijusiu su imperializmu ir okupacijomis, dėl kurių kilo I ir II pasauliniai karai. Šia sąvoka buvo apibūdintos trys galingiausios valstybės – Britų imperija, Tarybų Sąjunga ir JAV. Po Antrojo pasaulinio karo Britų imperija pradėjo byrėti, karo nuostoliai buvo labai dideli, ekonomika beveik sunaikinta, kolonijos reikalavo nepriklausomybės, karinė galia ženkliai sumenko ir negalėjo sustabdyti atsiskyrimo. Prasidėjus tokiam imperijos nuosmukiui, JAV ir SSRS liko vienintelėmis supervalstybėmis pasaulyje. Negalėdamos pasidalinti įtakos zonų Europoje, Azijoje ir kituose žemynuose, pradėjo konkuruoti tarpusavyje, konfliktai vėliau peraugo į Šaltąjį karą. Pasibaigus Šaltajam karui ir 1991 m. žlugus Sovietų Sąjungai, JAV liko vienintelė supervalstybė pasaulyje. Rusija, Brazilija, Kinija, bei Indija yra laikomos pagrindinėmis kandidatėmis tapti supervalstybėmis XXI a. Kinija ir Rusija yra laikomos realiausiomis kandidatėmis gauti supervalstybės statusą. Kinijos sparčiai besivystanti ekonomika ir didėjanti karinė galia meta iššūki JAV dominavimui, o Rusijos karinės kampanijos ir geopolitiniai konfliktai didina galingiausios, po Jungtinių Valstijų, pasaulio valstybės įtaką tarptautinėje arenoje.
Bragansa

Istorija

1187 m. Bragansų dinastijos valdovai netoli miesto pastatė pilį. XIV a. miestą buvo užėmę kastiliečiai.
Buginiai

Etimologija

Pavadinimas kilo iš asmenvardžio Buginis daugiskaitos. Rašytiniuose šaltiniuose rašomas lenk. Bugienie, vok. Bugini, rus. Бугини, Бугиняй, liet. Buginiai, žem. Bogėnē.

Aplinkinės gyvenvietės

Dirgalis – 4 kmNarmantai – 4 kmJuodupėnai – 4 kmLaukeliai
Grūšlaukė – 2 kmBajoraliai
Leliūnai – 2 km
SALANTAI – 7 kmDARBĖNAI – 13 kmMažieji Žalimai – 4 km
Danielius Mickevičius

Biografija

1971 m. baigė Vilniaus universiteto lstorijos fakulteto žurnalistikos specialybę.
Nuo 1962 m. dirbo žurnalų „Jaunimo gretos“, „Švyturys“ redakcijose. Nuo 1971 m. iki 1986 m. – Lietuvos žurnalistų sąjungos atsakingasis sekretorius, 1962 m. ir 1986 m. – Lietuvos televizijos ir radijo komiteto darbuotojas. 1986 m. įkūrė „Lietuvos reklamos agentūrą“, 1988–1990 m. Lietuvos kino studijos direktorius, 1990–1994 m. bendrovės „Lituanus“ direktorius leidybai, nuo 1994 m. „Baltijos spaudos ir prekybos bendrovės“ direktorius leidybai. Nuo 1991 m. Suomijos dienraščio „Karjalainen“ korespondentas Lietuvoje. Nuo 1996 m. – žurnalo „Lietuvos bajoras“ redaktorius. 1993 m. įkūrė leidyklą „Danielius“. Verčia iš rusų kalbos.
Soraya Jiménez

Biografija

2000 m. vasaros olimpinėse žaidynėse pirmą kartą vyko moterų sunkiosios atletikos varžybos. Jiménez dalyvavo debiutinių moterų sunkiosios atletikos varžybų iki 58 kg klasės rungtyje. Traukimo rungtyje meksikietė įveikė 95 kg svorį ir buvo antra, bet kėlimo etape parodžiusi 127,5 kg rezultatą Jiménez 0,5 kg aplenkė pagrindinę varžovę iš Šiaurės Korėjos Ri Song-Hui ir pelnė aukso medalį. Tai buvo pirmasis aukso medalis iškovotas meksikietės moters.
2003 m. Pan Amerikos žaidynėse Soraya Jiménez nusileido Ekvadoro atstovei Alexandra Escobar ir pelnė sidabro medalį.
2013 m. būdama 35 metų Soraya Jiménez mirė nuo širdies smūgio.
Girsteikiai

Istorija

Minimas XVI–XVII a. Biržų Radvilų archyvų registruose, 1645 m. pažymėtas Biržų kunigaikštystės plane, priklausė Radviloms. 1861–1919 m. priklausė Panevėžio apskrities Čypėnų valsčiui, 1919–1947 m. – Biržų apskrities Vabalninko valsčiui.
1949 m. įkurtas Girsteikių kolūkis, vėliau sujungtas su Žadeikių ir Muntvydų kolūkiais, o nuo 1975 m. priklausė Alizavos kolūkiui.
Trumpai veikė 1917 m. įkurta mokykla, 1927 m. atidaryta iš naujo ir dirbo iki 1978 m.
Frumentarijai

Frumentarijai (lot. frumentariim iš lot. frumentum 'grūdas') – Romos armijos karininkai, rūpinęsi maisto tiekimu legionams, o vėliau – jie sudarė vidaus žvalgybą, suorganizuotą legionų frumentarijų pagrindu.
Frumentarijai veikė uniformuoti. Jie būdavo priskirti tam tikriems legionams, maisto tiekimu kuriems jie rūpinosi. Frumentarijai didžiąją dalį laiko praleisdavo keliaudami, o jų bazė būdavo Castra Peregrina Romoje. Manoma, kad frumentarijai didžiuodavosi savo statusu, kadangi jų antkapiuose iškaldavo šį titulą. Išlikę daug įrašų, kuriuose garbinamas Castra Peregrina genijus. Teigiama, kad tai rodo, jog frumentarijai turėjo aukštus moralę ir socialinį statusą.
Romos legionai ir okupacinės armijos nuo seno naudojo informatorius ir šnipus, bet tai nebuvo organizuojama į darnią sistemą. Jie ypač buvo svarbūs pačiame Romos mieste, kur buvo gausu gandų ir sąmokslų. Likę du įrašai, kuriuose minimi frumentario canaliculario. Manoma, tai rodo, kad kai kurie frumentarijai specializavosi upių navigacijoje. Visoms armijoms buvo svarbi priešo teritorijos geografinė žvalgyba. Ji apėmė informacijos apie žemes, susisiekimo kelius, prieš kariuomenės dydžius, orientyrus vietovėse, tokius strateginius punktus kaip maisto saugyklos ir fermos. Manoma, kad Antonino itinerarijus (lot. Antonini Itinerarium) buvo sukurtas frumentarijaus.
II a. paaiškėjo būtinybė turėti vidinę žvalgybą, kuri veiktų imperijos viduje. Tačiau imperatorius negalėjo įkurti naujos institucijos, kurios pagrindinis tikslas būtų piliečių tolimuose Romos imperijos kampeliuose šnipinėjimas. Adrianas surado kompromisinį sprendimą. Numatydamas būsimus plačius veiksmus jis prisiminė frumentarijus. Frumentarijai buvo grūdų supirkinėtojai provincijose. Užsiimdami savo darbu frumentarijai glaudžiai bendraudavo su vietiniais gyventojais, tad nesunkiai surinkdavo žvalgybinę informaciją apie buvimo teritoriją. Adrianas ėmė naudoti frumentarijus kaip savo agentus. Frumentarijai tam tiko, jų buvo daug, jie turėjo savo kurjerių sistemą.
Visuomenė greitai ėmė nekęsti frumentarijų. III a. ryšiai su šios tarnybos vadovais galėjo baigtis rimtomis problemomis. 217 m. imperatorius Makrinas paskyrė Marką Oklatiną Adventą (Marcus Oclatinus Adventus), buvusį frumentarijų vadovą ir pretorionų prefektą, į Senatą. Šiuo sprendimu Makrinas atstūmė nuo savęs tuometinį Romos isteblišmentą ir priartino savo žlugimą, nes frumentarijai buvo itin nemėgstami.
Diokletianas panaikino frumentarijus dėl jų piktnaudžiavimų ir blogos reputacijos. Taip padarydamas Diokletianas labai išpopuliarėjo. Netrukus įkurta agentes in rebus tarnyba pakeitė frumentarijus.
Aklasis teksto rinkimas

Aklasis teksto rinkimas (angl. touch typing) – teksto rinkimas nežiūrint į klaviatūrą.
Renkama visais abiejų rankų pirštais. Kiekvienas klavišas turi jam spausti skirtą pirštą. Kiekvienas pirštas, išskyrus nykščius, turi nuolatinę vietą ant jam paskirto klavišo. Kai reikia paspausti kurį nors kitą klavišą, pirštas perkeliamas ant jo ir paspaudus klavišą grąžinamas į nuolatinę vietą.
Paveiksle parodyta, kuriems pirštams priskiriami standartinės klaviatūros klavišai.

Privalumai

Spausdinant labai vargina nuolatinis dėmesio perkėlimas tarp klaviatūros, spausdinamo teksto (ekrano, popieriaus) ir neretai dokumento kuris spausdinamas ar su kurio dirbama rengiant tekstą. Klaviatūrai nebereikalaujant dėmesio, sumažėja ne tik nuovargis bet ir klaidų skaičius, tai itin svarbu programuojant. Spausdinimo greitis taip pat paprastai didesnis nors tai priklauso ir nuo įgudimo. Paskirstant krūvį daugeliui pirštų sumažėja ir fizinis nuovargis. Prireikus nesunku spausdinti ir kitakalbe (dažniausiai angliška) klaviatūra kurioje lietuviškos raidės nesužymėtos (gaminamos „hakerio klaviatūros“ juodais klavišais be jokių ženklų).

Trūkumai

Mokymasis aklai rinkti tekstą yra laiko reikalaujanti investicija. Būtinas standartinis klavišų išdėstymas kurį po to sunku pakeisti net jei kitoks išdėstymas teoriškai konkrečiam darbui būtų optimalesnis.

Mokymo metodika

Klasikinė mokomoji metodika yra iš pradžių išmokti aklai spausdinti pagrindinės pozicijos raides (geltoni klavišai), paskui mokytis viršutinę eilę, vėliau apatinę bei kitus klavišus. Tam parengiami specialūs žodžiai bei sakiniai. Svarbu išmokti greitai grąžinti rankas į pradinę padėtį, nes jos dažnai pakeliamos nuo klaviatūros (praeityje to reikėdavo perstumti rašomosios mašinėlės vežimėliui, šiuo metu – naudoti kompiuterio pelę ar kursoriaus valdymo klavišus). Pagrindinės pozicijos radimui nežiūrint palengvinti klavišai Š (F angliškoje klaviatūroje) ir J žemiau raidės ženklo turi apčiuopamą brūkšnelio pavidalo iškilimą. Aklojo metodo mokymuisi gali būti naudojamos ir įvairios mokomosios kompiuterio programos.
Mahanoi Sitis

Istorija

Gyvenvietės vardas kildinamas iš šonių indėnų kalbos, ji buvo vadinama Maghonioy. Atvykėliai gyventojai 1849 m. pervardino į Mahanoy, vėliau pridurtas žodis City. Pragyvenimo šaltinis buvo besiplečianti kalnakasyba. 1862–1866 m. gyventojų skaičius ūgtelėjo iki 6000 žm., dvidešimtyje veikiančių šachtų į žemės paviršių kasdien būdavo pakeliama po 250 tonų antracitinės anglies. Pamažu naudingųjų iškasenų telkiniai išseko ir nuo 1920 m. žmonės iš miesto masiškai kėlėsi gyventi kitur.

Lietuviai

Išeiviai iš Lietuvos šiame mieste pradėjo kurtis XIX a. pabaigoje. Tautiečiai 1888 m. susibūrė į Šv. Juozapo katalikų parapiją su JAV vieninteliu tuo metu lietuviu kunigu Petru Abromaičiu. 1901 m. minima veikianti lietuviška pradinė mokykla.
1887 m. buvo įsteigtas lietuviškas „mainerių“ (liet. angliakasių) orkestras Mahanoy City Lithuanian Miners Band. Šis emigrantų tarpe labai populiarus muzikinis kolektyvas gyvavo net ir Didžiosios ekonominės krizės metais ir iširo tik po 1934 m. Orkestrą sudarė du smuikai, du trimitai, klarnetas ir tūba; solistu buvo Adomas Šaukevičius. Pirmasis lietuviškas pučiamųjų instrumentų orkestrėlis 1928–1934 m. Columbia ir Victor įrašų kompanijose įgrojo daugiau nei dvidešimt plokštelių. Šv. Juozapo bažnyčios vargonininkais dirbo Kazimieras Žalnieraitis, Vladas Sorys (pastatęs ir vaidinimą „Amerika pirtyje“), Antanas Grigoraitis, Juozas Čižauskas. Nuo 1909 m. mieste reiškėsi žinomas lietuvių baritonas Jonas Būtėnas, 1911 m. atsikraustė gyventi kitas garsus dainininkas – Antanas Sodeika.
1890 m. Domininkas Tomas Bačkauskas subūrė pirmąjį lietuvišką teatro kolektyvą, išspausdino pirmąjį operetės libretą lietuvių kalba Lobzovėnai, paveikslas dramatiškas su dainelėm. T.D.Bačkauskas Mahanoi Sityje leido pirmąjį lietuvišką bulvarinį laikraštį Saulę (su Linksma valanda ir kt. priedais), humoristinį žurnalą Pleperis. 1917 m. į Mahanoi Sitį buvo perkeltas katalikiško žurnalo Pažanga leidimas. XX a. pr. kun. Simonas Pautienius (vienas pirmųjų lietuvių verslininkų Amerikoje) įkūrė patikėtinę bendrovę, kuri valdė elektros kompaniją ir mėsos krautuvę.
2008 m. keletas miesto katalikų parapijų buvo apjungtos, paliekant vieną pagrindinę šventovę. Pasirinkta Šv. Juozapo bažnyčia, prieš tai ji pervardinta Motinos Teresės, šventovėje apsilankiusios 1995 m., vardu.
Zenitinis raketų ir patrankų kompleksas

Zenitinis raketų ir patrankų kompleksas, ZRPK (rus. Зенитный ракетно-пушечный комплекс (ЗРПК), zenitinis raketinis artilerijos kompleksas (rus. Зенитный ракетно-артиллерийский комплекс, ЗРАК) – oro gynybos ginklų kompleksas, kurio kaunamoji dalis yra raketų žemė-oras leistuvų ir automatinių zenitinių patrankų derinys. Tokie kompleksai skirti ginti kariuomenę ir karinius ar kitokius objektus nuo oro antskrydžių, kai atakuoja sraigtasparniai ir šturmo lėktuvai, veikiantys itin mažame, mažame ar vidutiniame aukštyje. ZRPK patrankų ugnis efektyvi ir apšaudyti silpnai šarvuotus antžeminius ar antvandeninius taikinius. ZRPK su ratine ar vikšrine važiuokle dažnai vadinama tiesiog zenitinė savaeigė.
Vytautas Mockaitis

Biografija

1984 m. baigė Telšių taikomosios dailės technikumą, 1990 m. – Talino dailės universitetą.
1992–1998 m. Telšių aukštesniosios taikomosios dailės mokyklos dėstytojas, 1994–1996 m. Metalo skyriaus vedėjas, nuo 1998 m. Vilniaus dailės akademijos Telšių dailės fakultete (iki 2003 m. Vilniaus dailės akademijos Telšių taikomosios dailės skyrius) dėstytojas, nuo 2004 m. Metalo skyriaus vedėjas, nuo 2003 m. docentas. 1996–1997 m. stažavo Kautokeino Norvegija.

Kūryba

Kurdamas metalo plastiką naudoja geležį, spalvotuosius brangiuosius metalus, didinamuosius, mažinamuosius stiklus, veidrodžius, vabzdžius, augalus ir jų sėklas. Svarbesni kūriniai: „Memento mori su vynu Caberne“ (2001 m.), „Tualetinis stalelis su naktiniu drugiu“, „Motina ir sūnus“, „Skraidantis objektas su varle“ (visi 2002 m.), „Rėtis“, „Gelmė“, „Šulinys“ (visi 2005 m.). Sukūrė medalių: „St. Darius, St, Girėnas. Atlanto nugalėtojai“ (2003 m.), „Kino meno pradininkai. Ogiustas ir Louisas Liumjerai“, „Baltosios lazdelės diena. Spalio 15“ (abu 2004 m.), „Pasaulinė Žemės diena. Kovo 23“, „Žudynės Rainiuose. 1941 m. birželio 24–25“ (abu 2005 m.), „Mėnulyje pateka Žemė“, „Marionetė“ (abu 2007 m.), „Autoportretas“, „Vl. Montvydas–Žemaitis. Žemaičių apygardos vadas“, „Lietuva iš paukščio skrydžio“ (visi 2008 m.).
Nuo 2000 m. Tarptautinės medalininkų federacijos (FIDEM) narys. Nuo 1990 m. dalyvauja parodose Lietuvoje ir užsienyje; individualios parodos: Nida – 2000 m., 2001 m., Telšiai – 2001 m., 2003 m., 2004 m., 2008 m., Plungė – (2001 m., Klaipėda – 2002 m., Šiauliai – 2003 m., 2006 m., Palanga – 2003 m., Vilnius – abi 2005 m. Jo kūrinių turi Lietuvos dailės muziejus, Žemaičių muziejus Alka Telšiuose, Žemaičių dailės muziejus Plungėje. Išleido metodinių leidinių.
Valentinas Kadūnas

Biografija

1947–1950 m. mokėsi Vastapų pradinėje mokykloje, 1950–1957 m. Skiemonių vidurinėje mokykloje, kurią baigė sidabro medaliu. 1962 m. baigė Vilniaus universitetą, įgijo geologinio kartografavimo ir naudingųjų iškasenų paieškų specialybę bei inžinieriaus geologo kvalifikaciją.
Nuo 1962 m. LSSR MA Geologijos ir geografijos instituto (nuo 2002 m. Geologijos ir geografijos institutas) Mineralinių žaliavų skyriaus vyresnysis laborantas, jaunesnysis mokslinis bendradarbis. 1964–1965 m. stažavosi Leningrado Sąjunginiame geologijos institute, kur susipažino su karbonatinių uolienų laboratorinių tyrimų metodika. 1967 m. apgynė kandidatinę disertaciją „Pietų Pabaltijo viršutinio permo karbonatinių uolienų litologinė-geocheminė charakteristika“, ištyrė karbonatinių uolienų susidarymo sąlygas ir įrodė naujų klinties (cemento žaliavos) telkinių radimo galimybes, 1967 m. geologijos ir mineralogijos mokslų kandidatas. 
1967–1977 m. Geologijos instituto mokslinis sekretorius, 1977–1991 m. instituto direktorius, 1991–1992 m. ir 1995–2001 m. tarybos pirmininkas, 1991–2003 m. Geochemijos skyriaus vadovas. 1991–2003 m. dar ir Vilniaus universiteto dėstytojas, nuo 1995 m. docentas.
1978–1990 m. Baltijos šalių geologinių tyrimų koordinacinės tarybos pirmininkas. Nuo 1996 m. Lietuvos mokslo tarybos narys, nuo 2000 m. šios tarybos fizinių mokslų nuolatinės ekspertų komisijos pirmininkas. 2005 m. Lietuvos geologų sąjungos garbės narys. 
Žmona Elena Stefanija Kadūnienė (g. 1940 m.) mokslininkė geologė, geochemikė. Dukros Migla (g. 1968 m.), Aušrinė (g. 1975 m.).

Mokslinė veikla

Mokslinių tyrimų svarbiausia sritis – gyvenamosios gamtinės aplinkos įvairių komponentų geocheminiai ir permo sistemos uolienų litologiniai-geocheminiai tyrimai. Sukūrė regioninio geochemijos kartografavimo metodiką, atliko Lietuvos teritorijos geochemijos rajonavimą, nustatė gamtinių geochemijos anomalijų kilmę. Jam vadovaujant 1997 m., 1999 m., 2001 m., 2004 m. parengti 4 geocheminiai atlasai.  1994 m. vienas iš Vyriausybės patvirtintos „Lietuvos žemės gelmių įsisavinimo ir panaudojimo programos“ iniciatorių ir rengėjų, dalyvavo rengiant Valstybinę mokslo programą „Litosfera“, vienas iš jos koordinatorių.
Noilandas

Geografija

Noilandas yra 122 m aukštyje virš jūros lygio, 497 km nuo šalies sostinės Asunsjono. Klimatas tropinis; aukščiausia temperatūra vasarą 45 °C, žemiausia žiemą 9 °C. Būdingos ilgos sausros ir audringos liūtys.

Istorija

Kolonija įkurta vokiečių menonitų iš Rusijos 1947 m. balandžio 26 d. Pavadinimas kilo iš vokiečių kalbos ir reiškia „naujoji žemė“.

Ekonomika ir transportas

Noliande verčiama daugiausia žemės ūkiu: auginami žemės riešutai, medvilnė, sezamas. Pieninė – mėsinė gyvulininkystė.
Miestas sujungtas su Transčiako plentu IX keliu.

Kultūra

Noilande leidžiamas mėnesinis žurnalas vokiečių kalba Neuland – Informiert und Diskutiert. Gegužės mėnesį rengiamas rodeo. Yra kolonizacijos istorijos muziejus ir paminklas Čiako karo didvyriams. 1993 m. įkurtas muzikinio švietimo centras.
Eustachijus Kirdzejus

Biografija

Kilo iš Kirdzejų giminės, herbo „Bełty“ savininkas, Radzivanovskio Kirdzejaus ir Sofijos Valavičiūtės sūnus.

Valstybės tarnyba

Buvo karaliaus dvariškis, nuo 1610 metų užėmė įvairias pareigybes Gardino paviete: pastalininkis iki 1626 m., žemės raštininkas iki 1626 m., teisėjas nuo 1639 m., vėliavininkas nuo 1646 m. 1649 metais buvo paskirtas Smolensko kaštelionu, o vėliau ir Žemaitijos kaštelionu.

Šeima

Buvo vedęs Sofiją Chrapovickaitę, Trakų žemės teisėjo Adomo Chrapovickio dukterį. Eustachijaus sūnus Jonas Kazimieras tapo Trakų kaštelionu.
Kimrai

Istorija

Nuo X–XI a. Volgos pakrantėje buvo krivičių gyvenvietė. Vėliau vieta apleista. Kimrai rašytiniuose šaltiniuose minimi nuo 1546 m. Tai buvo svarbus prekybos ir amatų centras (nuo XVII a. garsėjo savo avalyne). XX a. pr. Kimruose veikė 6 cerkvės ir vyrų vienuolynas. Bolševikų laikais daugelis jų sugriauta. Miesto teisės Kimrams sutektos 1917 m.
Amatinė žvejyba

Amatinė žvejyba (ar tradicinė/skirta pragyvenimui žvejyba) – maža, nedidelio kapitalo, primityvi žvejyba, kuria užsiima individualūs žvejai. Nemažai šių žvejų yra iš pakrančių arba salų etninių grupių. Jie atlieka trumpus žvejybos reisus netoli nuo kranto. Sugautas laimikis dažniausiai neapdorojamas, o suvartojamas lokaliai. Amatinei žvejybai naudojami tradiciniai žvejybos įrankiai, tokie, kaip meškerė ir masalas, žvejybinės strėlės ir žeberklai, metamieji tinklai, retu atveju mažos žvejybinės valtelės.
Amatine žvejyba užsiimama komerciniais ir išsimaitinimo tikslais. Ši veikla yra priešinga didelio masto komercinei žvejybai tuo, jog dažniausiai žuvų populiacijas niokoja ir joms kenkia ženkliai mažiau, nei moderni pramoninė žvejyba.